Rīgā, 2024.gada 18.maijā

Pamatskolas “Ikšķiles Brīvā skola” skolēnu vecākiem

Cienījamie vecāki!

Paldies Jums par sniegto atbalstu izglītības iestādes akreditācijā! Esam pateicīgi tiem vecākiem, kuri piedalījās sarunā ar akreditācijas ekspertu komisiju, kā arī visiem vecākiem, kuri atbalsta skolas ikdienas darbu. Šobrīd, kad akreditācija ir noslēgusies, vēlamies Jūs informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

Pamatskola “Ikšķiles Brīvā skola”ir akreditējama uz 6 gadiem, apliecinot, ka tās darbība atbilst optimālam kvalitātes līmenim. Vērtējot kvalitātes jomas “Atbilstība mērķiem”, “Kvalitatīvas mācības” un “Iekļaujoša vide”, kvalitātes vērtējuma līmenis ir “labi”[[1]](#footnote-1), kas nozīmē, ka skola ievieš nepieciešamās pārmaiņas un ņem vērā mūsdienu prasības:

|  |  |
| --- | --- |
| **Joma** | **Kvalitātes vērtējuma līmenis** |
| **Atbilstība mērķiem** | **Labi** |
| **Kvalitatīvas mācības** | **Labi** |
| **Iekļaujoša vide** | **Labi** |

Pamatskolas “Ikšķiles Brīvā skola” stiprās puses ir EKO skolu projekts, āra pedagoģija un izglītības iestādes vērtību integrācija mācību un audzināšanas procesā, veicina izglītojamo vērtību, tikumu, Latvijas tradīciju un kultūras saglabāšanu, kā arī labvēlīga un ģimeniska vide, kas sekmē izglītojamo personības izaugsmi un vispārcilvēcisko vērtību apguvi, kā arī tiek īstenota atvērta komunikācija visu pušu starpā, kas veicina pozitīvas attiecības izglītības iestādes vidē.

Kā svarīgākos turpmākajos gados skolai veicamos darbus akreditācijas ekspertu komisija ir noteikusi:

* ir nepieciešams uzlabot mācību stundas efektivitāti, izmantojot efektīvas stundas 3 daļas, diferencējot un individualizējot mācību stundas sasniedzamo rezultātu, mācību saturu, uzdevumus, izmantojot dziļo mācīšanos, sniedzot izglītojamiem kvalitatīvu, daudzveidīgu, uz izaugsmi vērstu atgriezenisko saiti, īpašu uzmanību pievēršot snieguma līmeņu izmantošanai un izglītojamo pašvērtēšanai, veicinot izglītojamo izpratni par mācību stundā paveikto gan no procesa, gan uzdevuma, gan personas un pašregulācijas dimensijas;
* ir nepieciešams palielināt savstarpējās sadarbības procesus ikdienas mācību darbā (pāru, grupu darbs u.c.), kā arī digitālo rīku izmantošanu mācību stundās;
* ir nepieciešams īstenot regulāru vērtēšanu atbilstoši iestādes izstrādātajai Izglītojamo mācību sniegumu vērtēšanas kārtībai;
* ir nepieciešams veidot mācību priekšmetu stundu sarakstu atbilstoši 10.08.2021. Ministru kabineta noteikumu Nr. 528 “Vispārējās izglītības iestāžu un profesionālās izglītības iestāžu pedagoģiskā procesa un eksaminācijas centru profesionālās kvalifikācijas ieguves organizēšanai obligāti nepieciešamā dokumentācija” 2.8.punktam;
* ir nepieciešams pārskatīt starpbrīžu ilgumu, tādējādi uzlabojot darba organizāciju izglītības iestādē;
* efektivizēt metodisko darbu, veicinot mērķtiecīgāku pedagogu sadarbību pārmaiņu ieviešanai - profesionālas sarunas, atbalsta un mācīšanās grupas, tādējādi pilnveidojot iestādē mācīšanās organizācijas darbības pamatprincipu attīstību.

.

Akreditācijas ekspertu komisija, veicot savu darbu, izmantoja šādas metodes:

* Intervijas un sarunas ar izglītības iestādes vadītāju, vadītāja vietniekiem, pedagogiem, izglītības iestādes dibinātāja pārstāvjiem, izglītojamajiem, izglītojamo vecākiem, atbalsta personālu.
* 5 mācību stundu vērošana.
* Izglītības iestādes apskate.
* Dokumentu un informācijas analīze (izglītības iestādes pašnovērtējuma ziņojums, izglītības iestādes attīstības plāns, ikgadējais darba plāns, izglītojamo mācību sasniegumu vērtēšanas kārtība, skolvadības sistēma e–klase, audzināšanas darba prioritātes trīs gadiem un to izvērtējums, Valsts izglītības informācijas sistēmā pieejamie dati, iekšējās kārtības noteikumi, aptauju rezultāti).
* Situāciju analīze par pedagoģijas un izglītības iestādes aktuālās darbības jautājumiem.
* Tīmekļvietnes un komunikācijas sociālajos medijos izpēte.

Novēlu jums sekmīgu turpmāko sadarbību ar skolas vadību un pedagogiem!

Ekspertu komisijas vadītāja Inita Ozoliņa

1. Skolas darbību vērtē piecos kvalitātes vērtējuma līmeņos: “nepietiekami; “jāpilnveido”; “labi”; “ļoti labi”; “izcili”. [↑](#footnote-ref-1)